Author: Mónika
Last saved by: Kovács Nándor
Company: PH-ÚJSZÁSZ

J E G Y Z Ő K Ö N Y V

Készült: Újszász Város Képviselő-testület 2003. április 15-én tartott soron kívüli ülésén.

Jelen vannak: Molnár Péter polgármester, Kaló Istvánné alpolgármester, Dr Baky Endre, 
              Battyányi Józsefné, Bálint Ferenc, Bogárné Simon Klára, Fehér János, Földi 
              Lászlóné, Mérész József, Petrik Ferenc, Répási Csabáné Tóth Rozália, Rózsa 
              György, Dr Szóró Magdolna és Szabó Győző képviselők.

Meghívottak közül jelen vannak: Mátrahegyi Tamásné jegyző és Boros Péterné aljegyző.

Molnár Péter polgármester: Köszönti a megjelenteket. Megállapítja, hogy a 14 képviselő közül 13 fő jelen van, így az ülés határozatképes, és azt megnyitja. Tájékoztatja a testületet, hogy Petrik Ferenc képviselő késését előre bejelentette.
Javaslatot tesz az ülés napirendi pontjaira, mely a megegyezik a meghívóban feltüntetett tartalommal. Kéri a képviselő-testületet, hogy a napirendi pontokkal kapcsolatban szavazzanak. 
A képviselő-testület a javasolt napirendi pontokat egyhangúlag (13 igen szavazattal) elfogadja, és az ülésre felveszi.

1./	Napirendi pont megtárgyalása:
(Útépítéshez kapcsolódó pályázat megtárgyalása.)

Molnár Péter polgármester: Elmondja, hogy egy korábbi testületi döntés szerint az úttervek elkészítésére 4 utca került megjelölésre. Az előterjesztésben szereplő két javaslat is szerepel a 4 utca között. Elmondja, hogy az utak tervezésére három tervezőtől érkezett be ajánlat, amelyeket egy bizottság tárgyalt meg, és bírált el. A legelőnyösebb ajánlat került elfogadásra. A Deák Ferenc út és Rákóczi út terveztetése 446.000.-Ft-ba került. A költségvetés alapján a két útnak a bekerülési költsége 34.156eFt. A megyei pályázat 
70%-os támogatottságú, így az önkormányzatnak 30%-os önerőt kell biztosítani, ami 10.247eFt. Kéri a képviselő-testület tagjait, hogy az előterjesztéssel kapcsolatban tegyék meg hozzászólásaikat.

H o z z á s z ó l á s o k

Répási Csabáné Tóth Rozália: Kérdezi, hogy kik voltak a bizottság tagjai, akik elbírálták a tervezői ajánlatokat.

Molnár Péter polgármester: Ő, alpolgármesterasszony és Bálint Ferenc a fejlesztési bizottság elnöke. Mindhárom ajánlat megtekinthető, bármelyik képviselő áttanulmányozhatja.

Rózsa György: Kérdezi, hogy mikorra tudható meg a pályázat eredménye.

Molnár Péter polgármester: Április 18-ig kell benyújtani a pályázatot, május 31-ig kerül elbírálásra. Ebben az évben még augusztus 31-ig lesz lehetőség ismét benyújtani ezt a pályázatot, ha nem nyer az önkormányzat. 

Dr Szóró Magdolna: Kérdezi, hogy ha ez a pályázat elutasításra kerül, akkor be lehet-e adni ugyanezt augusztusban is, vagy esetleg másikat. Kérdezi, hogy a tervezési összeg is benne van-e a pályázatban.

Molnár Péter polgármester: Van rá lehetőség. Ha most nyer az önkormányzat, akkor a másik két utca terveztetését el kell készíteni ahhoz, hogy a jövő évben is lehessen rá pályázni. Elmondja, hogy a tervezési költség nincs benne a pályázati összegben.

Fehér János: Kérdezi, hogy lesz-e olyan kivitelező, aki a költségvetésben szereplő összegért elkészíti az utakat.

Molnár Péter polgármester: Elmondja, hogy a pályázathoz egy vállalkozó ajánlat szükségeltetett, de hármat szereztek be, mindhárom ezen a költségvetési szinten van.

Bálint Ferenc: A fejlesztési bizottság ülésén tárgyalta a témát, és javasolja a pályázat benyújtását.

Molnár Péter polgármester: Mivel több hozzászólás nem hangzott el, kéri a testület tagjait, hogy az előterjesztéssel kapcsolatban szavazzanak.

A képviselő-testület 13 igen szavazattal, ellenszavazat és tartózkodás nélkül az alábbi határozatot hozza:

47/2003. (IV. 15.) számú h a t á r o z a t

a Jász-Nagykun-Szolnok Megyei Területfejlesztési Tanácshoz pályázat benyújtásáról, az újszászi önkormányzati tulajdonú utak útburkolati kopórétegei és kapcsolódó csapadékvízelvezetése megvalósítása támogatására.

A Képviselő-testület dönt a Jász-Nagykun-Szolnok Megyei Területfejlesztési Tanács által kiírt CÉDA pályázat benyújtásáról az Újszász, Deák Ferenc út és Rákóczi út önkormányzati kezelésű közutak kopóréteggel és a kapcsolódó vízelvezetési munkákkal történő befejező munkáinak elvégzésével.

Teljes bekerülési költség: 34.156eFt

A képviselő-testület a pályázat benyújtásához vállalja a bekerülési költség
30 %-ának, azaz 10.247 eFt önerő biztosítását. A saját forrás Újszász Város Önkormányzat 2003. évi költségvetése 1/c. számú mellékletében (Járdák, utak, temetői utak megnevezés alatt) biztosított.
Az igényelt támogatás összege a beruházás 70 %-a, azaz 23.909 eFt.

A tervezett megvalósítás 2003. évben egy építési ütemben történik.

Határidő: 2003. április 18.
Felelős: Molnár Péter polgármester

Erről: 1./ Képviselő-testület tagjai,
          2./ Mátrahegyi Tamásné jegyző
               é r t e s ü l.-
2./ Egyéb kérdések megtárgyalása:

A./
Molnár Péter polgármester: A Nagy út 3 hrsz-ú terület megosztására és eladására vonatkozó előterjesztéssel kapcsolatban elmondja, hogy amikor ez a telek megosztásra került, hozzájárult ahhoz, hogy még egy ingatlan kerüljön kijelölésre. Úgy gondolta, hogy egyúttal két területet is ki lehetne vetetni a forgalomképtelen törzsvagyonból. Ez a település frekventált helye, ha valamikor szükség lesz rá, akár egy saját épületet is építhet ide az önkormányzat. Elmondja, hogy korábban a rendszerváltáskor az Áfész ingatlanok ingyen kerültek magántulajdonba. A terület felértékelésre került, mely alapján az ingatlan értéke 700.000.-Ft. Javasolja a képviselő-testületnek, hogy ez a terület méltányosságból 50 %-os értékben kerüljön átadásra a használónak. Kéri a képviselő-testület tagjait, hogy az előterjesztéssel és a határozati javaslattal kapcsolatban tegyék meg hozzászólásaikat.
Mivel hozzászólás nem hangzott el, kéri a testületet, hogy szavazzanak.

A képviselő-testület 13 igen szavazattal, ellenszavazat és tartózkodás nélkül az alábbi határozatot hozza:

48/2003. (IV. 15.) számú h a t á r o z a t

Újszász Város Nagy út – Bajcsy Zs. út – Széchenyi út keresztezésének földnyilvántartási átrendezéséről és a 3 hrsz-ú Nagy út területéből két telek kialakításáról.

Újszász Város Képviselő-testülete hozzájárul 
a)	a Berényi András földmérő által 20/2003. számon készített vázrajz szerinti három közterület határrendezéséhez (Nagy út – Bajcsy Zs. út – Széchenyi út),
b)	a Nagy utca (3 hrsz) kivett közterület „Közpark célú” részéből a vázrajz szerinti 3/1. hrsz. (285 m^2) „kivett közterület” beépítetlen területté átminősítéséhez Bajcsy Zs. út 1/a. számon, 
a 3/2. hrsz (416 m^2) „kivett közterület” beépítetlen közterületté átminősítéséhez Bajcsy Zs. út 1/b számon, illetve 
a fenti területek közpark célú hasznosításának megszűntetéséhez.
A Képviselő-testület hozzájárul az a.) és b.) pont alatti két közterületi földrészlet (összesen 701 m^2) forgalomképtelen törzsvagyonból történő törléséhez, illetve a forgalomképes törzsvagyonba való átjegyzéséhez.

Ezzel egyidejűleg a Képviselő-testület – a tárgyalt üggyel összefüggő korábbi – 108/2001. (XI. 20.), 12/2002. (III 19.), 28/2002. (IV. 14.) és 8/2003. (II. 11.) számú határozatát hatályon kívül helyezi.

A képviselő-testület – a telekmegosztás és határrendezések hatósági jóváhagyása után – a 3/2 hrsz. építési telket – üzemanyagtöltő állomás és kapcsolódó szolgáltatások céljára – elidegeníti Varga Imre Újszász, József A. út 20. szám alatti lakos részére külön szerződésben részletezendő beépítési kötelezettséggel és beépítési móddal (max. 75 %-os beépítés Fsz. + I. em.) valamint az elidegenítése korlátozásával.

Az ingatlan vételára: 350.000.-Ft.

A Képviselő-testület hozzájárul ahhoz, hogy Varga Imre kedvezményezett – az általa eddig is bérelt illetve használt közterületből, a részére elidegenítendő 3/2 hrsz. telken kívülre eső – legfeljebb 200 m^2 területű – útleálló sávot és a tervezendő 3 darab mobil üzemanyagtöltő konténer elhelyezése céljára – később meghatározandó méltányos díjú – használati jogot kapjon az Önkormányzattól.

A fenti elvi nyilatkozatot az építési telken kívülre kerülő ideiglenes gépészeti berendezések tervezésének megkezdéséhez adja a Képviselő-testület Varga Imre vállalkozó részére.

Erről: 1./ Varga Imre Újszász, József A. út 20.
          2./ Képviselő-testület tagjai,
          3./ Mátrahegyi Tamásné jegyző 
               é r t e s ü l.-

B./
Molnár Péter polgármester: Az önkormányzat 2003. évi költségvetésében szereplő civil szervezetek támogatásának felosztására vonatkozó előterjesztéssel kapcsolatban elmondja, hogy a javaslat az igazságérzetüket tükrözi. Azok a szervezetek, amelyek sokat tesznek Újszászért, méltányos támogatást kaptak. A támogatott szervezetek december 31-ig kötelesek számlával elszámolni a támogatás összegéről. A református egyházzal szemben az előterjesztésből az tűnik ki, hogy a katolikus egyház nem kap támogatást. Ebben az évben a költségvetésben el van különítve egy összeg a temetői utak helyreállításának támogatására. Fölmerült az a lehetőség, hogy egy közérdekű feladatvállalással lehet megoldani ezt a problémát, és több feladatot is, így turisztikai vonalon belül esetleg a strandépítést is. Véleménye szerint a lakosságot is be lehetne vonni ezekbe a fejlesztési munkákba. A katolikus egyház is kap támogatást, hiszen a temetői stációk felújítása is folyamatban van. Turza Ferenc festőművésznek biztosítottak egy helyiséget és anyagi forrást. Év végére a stációk felújításának nagy része elkészül. Kéri a képviselő-testület tagjait, hogy az előterjesztéssel és a határozati javaslattal kapcsolatban tegyék meg hozzászólásaikat.

Bálint Ferenc: A Pénzügyi Bizottság az előterjesztést megtárgyalta, és elfogadásra javasolja.

Mérész József: Véleménye szerint a magányosok karácsonyára javasolt 50 ezer forint kevés.

Molnár Péter polgármester: Elmondja, hogy a tavalyi évben 20-30 ezer forint támogatást kaptak. 

Dr Baky Endre: Egyetért az előterjesztéssel. Úgy gondolja, hogy ha valamelyik civil szervezetnek még szüksége lesz támogatásra, akkor biztosan lesz még lehetőség rá. Kérdezi, hogy Turza Ferencnek a stációk helyreállításához a hely és a pénz is rendelkezésre áll?

Molnár Péter polgármester: Elmondja, hogy a hely és a pénz is megoldódott.

Battyányi Józsefné: Elmondja, hogy ülésezett az Újszászért Egyesület, ahol Turza Ferenc festőművész is jelen volt. Azt szeretné, ha jövő év húsvétkor kerülnének átadásra és felszentelésre a stációk ünnepélyes keretek között. Szóba került a stációk épületeinek a felújítása is, amire továbbra is lakossági gyűjtést szerveznek ahhoz, hogy az anyag költségeket tudják biztosítani. 

Bogárné Simon Klára: Kérdezi, hogy a támogatást kérő szervezetek milyen programokat akarnak szervezni, milyen létszámbeli különbségek vannak és mi az, amiben többet vállaltak. Több szervezet is kap 100 ezer forint összegű támogatást, ehhez képest a magányosok karácsonyára szánt 50 ezer forintot kevésnek tartja. 

Molnár Péter polgármester: Véleménye szerint nem lehet úgy elosztani ezt az összeget, hogy igazságos legyen mindenki számára. Figyelembe vették a szervezet létszámát, azt, hogy elviszik-e a település hírét máshová is. Gépjárműköltség is fel szokott merülni. Vannak olyan szervezetek, ahol kicsi a létszám, de szereltek már helyi rendezvényeken. 

Kaló Istvánné: Az is figyelembe lett véve, hogy milyen összegű támogatást kaptak az elmúlt évben. Nagyjából hasonló támogatást kaptak az idei évben, csak az idén több szervezet nyújtott be igényt támogatásra. Van egy szerény összegű tartalék is. A kifizetés ütemezve történik, nem egyszerre kapják meg a szervezetek. 

Répási Csabáné Tóth Rozália: Véleménye szerint a tartalék összegéből lehetne még ezeket az arányokat módosítani. Kérdezi, hogy szükséges-e tartalékolni. Véleménye szerint a díszítőművészek több támogatást kaphatnának. 

Molnár Péter polgármester: Ilyen összegű tartalék szükséges a mostani pénzügyi helyzetben. Elmondja, hogy a díszítőművészek tavaly nem kaptak támogatást.

Dr Szóró Magdolna: Úgy gondolja, hogy szükséges tartalék fenntartása, mivel évközben is adódhatnak olyan nem várt rendezvények, felkérések, amelyeket esetleg nem terveztek be a szervezetek a költségvetésükbe. A Horgász Egyesületnek a 100 ezer forint összegű támogatást soknak találja.

Petrik Ferenc képviselő megérkezett.

Molnár Péter polgármester: Elmondja, hogy a Horgász Egyesület az egyik legnagyobb létszámú civil szervezet Újszászon. A turizmus terén a horgászat lehet az egyik lehetőség. A vízutánpótlás és a haltelepítés óriási összegbe kerül. 
Mivel több hozzászólás nem hangzott el, kéri a képviselő-testület tagjait, hogy az előterjesztéssel kapcsolatban szavazzanak.

A képviselő-testület 14 igen szavazattal, ellenszavazat és tartózkodás nélkül az alábbi határozatot hozza:

49/2003. (IV. 15.) számú h a t á r o z a t

a Református Egyház templom építés és a civil szervezetek támogatásának felosztásáról.

Újszász Város Képviselő-testülete megtárgyalta a Polgármester előterjesztését, melynek értelmében dönt a Református Egyház templom építés és a civil szervezetek támogatásának felosztásáról az alábbiak szerint:

Mozgáskorlátozottak:	100.000.-Ft
Magányosok karácsonya	50.000.-Ft
Százszorszép népdalkör	100.000.-Ft
Nagycsaládosok Egyesülete	100.000.-Ft
Kertbarátkör	60.000.-Ft
Horgász Egyesület	100.000.-Ft
Postagalamb R20, R23, Díszgalamb, (3x20.000.-Ft)	60.000.-Ft
AE Klub	20.000.-Ft
Ádám Jenő Magán Zeneiskola	20.000.-Ft
Díszítőművészek	40.000.-Ft
Vasutas Egyesület	20.000.-Ft
Tánccsoport	30.000.-Ft
Református Egyház	400.000.-Ft
                                        Összesen:	1.100.000.-Ft
Tartalék:	300.000.-Ft

                              Mindösszesen:	1.400.000.-Ft

A támogatott szervezet köteles a támogatás felhasználásáról a folyósítás évében december 31-ig tételesen elszámolni az Önkormányzat felé.

Erről: 1./ Támogatott szervezetek székhelyükön,
          2./ Képviselő-testület tagjai,
          3./ Mátrahegyi Tamásné jegyző
               é r t e s ü l.-

B e j e l e n t é s e k

Molnár Péter polgármester: Tájékoztatja a képviselő-testületet, hogy a Keviterv Aqua az önkormányzat hozzájárulását kérte ahhoz, hogy Jászalsószentgyörgy ráköthessen arra a szennyvízelvezető fővezetékre, ami Szászberekről, Zagyvarékasról, Újszászról viszi a szennyvizet Szolnokra, mivel ennek a vezetéknek óriási tartaléka van. Hozzájárult ehhez a rákötéshez. Jászalsószentgyörgyön most indult el a pályáztatás, a rákötés nem jár költségekkel a városnak.

Dr Baky Endre: Véleménye szerint azt a vezetéket a három település építtette ki, melyre létrehozott egy Viziközmű Társulást.

Molnár Péter polgármester: Nem a képviselő-testület fordult ilyen kérelemmel az önkormányzathoz, hanem a tervező cég. Egyenlőre még a tervezéshez szükséges a hozzájárulás, hogy így megvalósítható-e a szennyvízelvezetés. 

Répási Csabáné Tóth Rozália: Úgy gondolja, hogy Jászalsószentgyörgynek valamilyen megtakarítást jelent az, hogy nem kell kiépítenie ezt a vezetéket.

Petrik Ferenc: Véleménye szerint a fővezeték kiépítése az államnak került pénzébe nem az önkormányzatnak.

Dr Baky Endre: Véleménye szerint sok embert zavar, hiszen 60 ezer forintot mindenki fizet a szennyvízcsatornáért. Tudomása van arról, hogy a hátralékosok részére jelzálogjogot fognak bejegyezni az ingatlanra. Ha ezért a rákötésért valamilyen összeget fizettek volna az önkormányzatnak, akkor lehet, hogy a kis pénzből élő személyek hátralékát ki tudták volna fizetni. Nehéz lesz megmagyarázni azt, hogy a három település által létrehozott szennyvízvezetékre valaki ingyen rákötött. Ez teljesen független attól, hogy állami támogatással épült ki a vezeték. 

Molnár Péter polgármester: Utánajár annak, hogy van-e erre lehetőség. Elmondja, hogy a törvényi előírásoknak megfelelően felkértek egy főépítészt, Szikra Zoltánt, aki elkészíti a településrendezési terveket. Nagyon nehéz volt megfelelő építészt találni, hiszen több településen is most készülnek a tervek. 80 ezer forint + ÁFA a szerződésben szereplő juttatása, mely szerződés decemberig szól. Elmondja, hogy a vasútépítés során megkapott kő felhasználását elkezdték. Elkészült a Szondi és Tél út alapja, jelenleg a Viola és a Pálma út kezdődött el. Az EU-s kampány és hozomány nap zajlott március 15-től április 12-ig. A költségekre pályáztak, a nyert összeg 145 ezer forint. A tűzijátékhoz az önkormányzat nyert 90 ezer forintot, amely kitette a költségek nagy részét. Elmondja, hogy április 25-én lesz a felújított vasúti pályaszakasz ünnepélyes üzembehelyezése. Az ünnepségen jelen lesz Csillag István miniszter is. A kivitelező az ünnepélyes üzembehelyezéssel kapcsolatos minden költséget fedezi. Az átadást követően a Szász étteremben sor kerülne egy állófogadásra. Elmondja, hogy a közigazgatási hivatal ellenőrzést végzett a hivatalban, mely során jónéhány feladatot kell végrehajtani. Az intézkedési tervet elkészíti a jegyzőasszony, melyet 30 napon belül végre kell hajtani. 

Kaló Istvánné: A képviselő-testületnek tárgyalni kell ezt az intézkedési tervet és jóvá kell hagynia. 

Molnár Péter polgármester: Elmondja, hogy az idén tavasszal is lesz lomtalanítás, május 17-én szombaton. Meg lesz hirdetve a helyi sajtóban. 
Elmondja, hogy a városi tüdőszűrés a most megüresedett gyógyszertár épületében kerül elhelyezésre, mivel más lehetőség nincs. A könyvtár épületével kapcsolatban elmondja, hogy a szakértők megállapították, hogy nem lehet a tetőre ráépíteni még egy emeletet, mert az épület életveszélyes, lebontásra való. Az alapja sem megfelelő az épületnek. A bővítésre vonatkozó pályázat így félre lett téve, mivel új épület építésére nincs benne lehetőség. A Pannon Fejlesztő Kft. jelezte, hogy valószínűleg át lehet tenni a fejlesztést PHARE pályázatba.

Dr Baky Endre: Elmondja, hogy a szakértők szerint egy tetőt sem bírna el a fal vastagsága, nem még egy szint ráépítést.

Bálint Ferenc: Véleménye szerint a tető szigetelését mindenképpen meg kell oldani, addig, amíg baleset nem történik. 

Molnár Péter polgármester: Azt kellene még megvárni, hogy ebbe a Phare pályázatba be lehet-e építeni a könyvtár épületének bővítését. Ha ez lehetséges, akkor a könyvtárat mindenképpen át kell költöztetni a gyógyszertár épületébe, és akkor nem szükséges a szigetelést megoldani.

Fehér János képviselő eltávozott.

Bogárné Simon Klára: Elmondja, hogy az oktatási bizottság ülésen többek között a május 1-jei program megtervezésével foglalkozott. A bizottság ülésén elhangzott, hogy a Pro Urbe, és szakmai díjakra vonatkozó felhívás nem jelent meg az újságban, és április 15-én lejárt a beadási határidő. Kérdezi, hogy ettől függetlenül lehet-e még javaslatokat beadni és érkezett-e be már javaslat.

Molnár Péter polgármester: Azt javasolja, hogy a májusi újságban jelenjen meg egy felhívás a kitüntetésekkel kapcsolatban, és a beadási határidőt június 15-ig hosszabbítsa meg a testület.

Mátrahegyi Tamásné jegyző: Ennek nincs akadálya.

Bogárné Simon Klára: Kéri, hogy ez szerepeljen a májusi újságban. Elmondja, hogy május 28-án ismét fölvállalták több év kihagyás után a kihívás napjának megrendezését, melynek a főszervezője Fehér János, aki az általános iskola igazgatójával egyeztetve a gyermeknappal összekötve egy 24 órás sportprogramot szervez. A bizottsági ülésen megtárgyalásra került a május 1-jei majális programjai, amely az SZMSZ-ben mint városi ünnep szerepel. A tervek szerint fél tízkor kezdődnének a programok az ünnepi megnyitóval, a kihangosító autóval zenés ébresztőt terveznek. Ezt követően elmondja a tervezett programokat. Elmondja, hogy délután La Bomba nevű együttes fog fellépni  szabadtéri színpadon, ami elég alacsony. Abonyban van olyan szabadtéri színpad, amit bérbe szoktak adni. Meg kellene kérdezni, hogy van-e erre lehetőség, vagy ha nincs, akkor a karbantartó csoport összeállíthatna egy ilyen színpadot, ami több rendezvényre is felhasználható. A költség eddig összesen a színpad lehetséges bérleti díján kívül 320-350 ezer forint. Elhangzott kérésként, hogy legyen főzőverseny is, melyre Benke Lászlót lehetne felkérni, aki 100 ezer forintért tudná vállalni a részvételt.

Fehér János képviselő megérkezett.

Kaló Istvánné: Véleménye szerint az a kérdés, hogy hányan vennének részt ezen a főzőversenyen. 

Petrik Ferenc: Véleménye szerint családias hangulatú majálist kellene szervezni, a főzést először körbe kell járni, és nincs szükség Benke Lászlóra. Vannak helyben is olyan szakácsok, akik a kóstolgatásban részt vennének. A főzésnek nincs hagyománya Újszászon, először el kell kezdeni, és ha már több résztvevő lesz, akkor kell ilyen vendégeket meghívni.

Dr Baky Endre: Úgy gondolja, hogy valóban családiasan kellene megrendezni a majálist, és a 100.000.-Ft-ot esetleg a főzéshez szükséges alapanyagra is lehetne költeni. 

Molnár Péter polgármester: A 100.000.-Ft összeget sokallja. Jó lenne pontos információt megtudni. 

Bálint Ferenc: Elmondja, hogy lesz országos és nemzetközivé szélesedő sakkverseny május 1-4-ig Újszászon, amelyben sok helyi sportoló érdekelt.

Dr Szóró Magdolna: Javaslata szerint az iskola konyha szakácsnőit meg lehetne kérni arra, hogy főzzenek ők is a majálison.

Molnár Péter polgármester: Javasolja, hogy a majális megrendezésére a képviselő-testület különítsen el 358 ezer forintot a városi rendezvényekre meghatározott 2 millió forintból.

A képviselő-testület 14 igen szavazattal, ellenszavazat és tartózkodás nélkül az alábbi határozatot hozza:

50/2003. (IV. 15.) számú h a t á r o z a t

a majális megrendezésére pénzösszeg elkülönítéséről. 

Újszász Város Képviselő-testület dönt a 2003. évi költségvetésben kulturális rendezvényekre elkülönített 2 millió forint összegből 358 ezer forint majálisi rendezvényre történő felhasználásáról.

Erről: 1./ Képviselő-testület tagjai,
          2./ Mátrahegyi Tamásné jegyző
               é r t e s ü l.-

Szabó Győző: Úgy gondolja, hogy ha 358 ezer forintot rákölt az önkormányzat a majális megrendezésére, akkor ne a vállalkozókat juttassák üzleti terephez, hanem az újszászi lakosságot kell olyan helyzetbe hozni, hogy jól érezzék magukat. Úgy gondolja, hogy önkormányzati rendezvény lévén lehetőséget kell biztosítani a lakosságnak a képviselőkkel való találkozásra, beszélgetésre. Javaslata, hogy a jövő heti testületi ülésre készüljön el egy műszaki terv arról, hogy a szabadtéri színpadot időben mikorra és mennyiért tudná a karbantartó csoport elkészíteni. Kérdezi, hogy a településfejlesztési koncepció véleményezése hol tart, kik jeleztek már vissza. A könyvtár, gyógyszertár, művelődési ház ügye hol tart? Véleménye szerint a könyvtárat véglegesen a gyógyszertár épületében kellene elhelyezni, mert ha a jelenlegi épület lebontásra vár, akkor a könyvtárnak egyhamar nem lesz új helye. Ha az önkormányzatnak lesz lehetősége fejleszteni, akkor a városközpontot ki lehetne építeni. Úgy gondolja, hogy az EU népszavazáson való alacsony részvétel nem az országos kampányon, hanem a helyi kampányon múlott. Nem volt olyan helyi kampány, mint ami a helyi választásokat megelőzte. A tűzijátékkal kapcsolatban elmondja, hogy elszalasztottak egy nagy lehetőséget azzal, hogy nem szóltak az emberekhez. Fel kell készülni az ilyen rendezvényekre előre.

Molnár Péter polgármester: Egyetért a negatív véleménnyel. Nem tettek meg mindent az EU kampány során, de amikor a szavazás előtt 1-2 hónappal szervezett formában lehetett pályázni pénzeszközökre, nagyon szerette volna, ha a Tájékoztatási Bizottság sokkal többet felvállal. Az idő mindenkinek véges volt. A részvételi arány Újszászon az országos átlagnak megfelelő volt. A tűzijáték során gondolt rá ő is, hogy meg kellett volna szólítani a lakosságot. A könyvtárral kapcsolatban elmondja, hogy hamarosan úgyis meg kell hozni a döntést. A koncepcióval kapcsolatban elmondja, hogy Szikra Zoltánnal az anyagot átbeszélték, és 1-2 héten belül olyan állapotban lesz a koncepció, hogy bizottság által megtárgyalásra kerülhet. Májusban elfogadásra kerül a koncepció, ami a rendezési terv alappillére. 

Bálint Ferenc: Elmondja, hogy az egyháztól, néhány cégen, vállalkozón, egyesületen kívül senki nem reagált, nincs visszajelzés. 

Molnár Péter polgármester: Tájékoztatja a képviselő-testületet, hogy a Répási Csabáné Tóth Rozália képviselő bírósági ülnöknek való jelölését visszavonták, mivel a nem kellően előkészített javaslat eredményeként a jelölés elküldését követően derült ki, hogy önkormányzati képviselőt nem lehet ülnöknek jelölni. 

Dr Szóró Magdolna: Volt arról szó, hogy a településfejlesztési koncepcióval kapcsolatban lesz egy fórum. Kérdezi, hogy mikorra várható a fórum megrendezése.

Molnár Péter polgármester: Elmondja, hogy a fórum valamikor ősszel kerül megrendezésre.

Mérész József: Tájékoztatja a testületet, hogy megkereste a szociális otthont a megyei véradó szolgálat azzal, hogy továbbra is fölvállalnák-e a véradás megszervezését. Az intézmény elvállalta a most következő, és a jövő hónapban tartandó véradás megszervezését.

Battyányi Józsefné: Az EU-s népszavazással kapcsolatban elmondja, hogy Kereszténydemokrata Szövetség nívós fórumot szervezett az EU-s programokkal kapcsolatban. Nagy érdeklődés és teltház volt. Két meghívott előadó vett részt a fórumon, akik a feltett kérdésekre megadták a tájékoztatást. Kérdezi, hogy mivel a bírósági ülnöknek való jelölés visszavonásra került, van-e még lehetőség mást jelölni. Sokan érdeklődnek az után, hogy az önkormányzat által megnyert csökkent munkaképességűek foglalkoztatására és a távmunkára vonatkozó pályázat mikor indul el, és a munkát kik nyerték el.

Molnár Péter polgármester: Bírósági ülnöknek való jelölésre már sajnos nincs lehetőség. 

Kaló Istvánné: Elmondja, hogy a csökkent munkaképességűek foglalkoztatása nem pályázat útján valósul meg, hanem egy cég jelentkezett arra, hogy a településen indítana ilyen foglalkoztatást. Ehhez nyújtott segítséget az önkormányzat azzal, hogy a gimnáziumban helyet adott a műhelynek. Jelenleg festik az épületet és burkolják. 18-20 főt tudnak foglalkoztatni, mely személyek kiválasztását a cég végzi. A távmunkára vonatkozóan az önkormányzat pályázott, mely pályázatban már meg kellett jelölni az foglalkoztatni kívánt személyeket és a feladatokat is. A távmunka áprilistól indult volna, de mivel a pályázatra vonatkozó szerződést még nem írták alá a minisztériumban, ezért csak május 1-jétől indulna el ez a foglalkoztatás. Számítógépeket kell még beszerezni, és képzésen kell részt venniük. Szerződést kell kötni velük. Feladat lesz a honlap adattartalmának frissítése, a hivatal számítógépesítése, a testületi anyagok, határozatok, rendeletek feldolgozása. Elmondja, hogy decemberben Szolnokkal, Rákóczifalvával sikeres PHARE pályázatot adtak be segítő szolgálat létrehozására, mely alapján három újszászi nő fog részt venni a foglalkoztatásban. Azért nagyon jó, hogy a pályázatot sikerült elnyerni, mert az itt képzésben részesülőket a későbbiekben a kialakítandó helyi támogató szolgálatnál alkalmazni lehet. Nemsokára dönteni kell a testületnek abban, hogy a szociális otthon és az oktatási intézmények rekonstrukciójára vonatkozó címzett támogatást be kívánja-e nyújtani. A szociális otthonnal kapcsolatban felmerült egy olyan elképzelés, hogy ott szociális alapellátást is ki lehetne építeni, ami jelenleg nem megoldott Újszászon. Nincs diétás étkeztetés és a jelzőrendszert, házi segítségnyújtást és támogató szolgálatot is jó volna megvalósítani. A támogató szolgálatra azért kellene pályázni, mert az EU-ban kötelező ellátási forma, és ha egy pályázat keretében nem tudja az önkormányzat megvalósítani, a későbbiekben kötelező feladatként fog megjelenni. Pályázni lehet épület megvásárlására, építésére, gépkocsi beszerzésére és berendezésre. A gépkocsira mindenképpen szükség van, amivel a fogyatékossággal élőket lehet szállítani. Olyan 40-45 év feletti nőket kell választani, akik stabilan dolgozni akarnak. Elmondja, hogy a csökkent munkaképességűek foglalkoztatásával kapcsolatos kérdőívre sokan válaszoltak, közel 100 darab igénylőlap érkezett be. Ezeket a lapokat átadták a cég vezetőjének, aki ki fogja választani a foglalkoztatni kívánt személyeket. 

Rózsa György: Örül annak, hogy elkezdődött a parkosítás, és a virágágyásokhoz hordják a földet a Dózsa György úton végig. 

Molnár Péter polgármester: Ez alapvetően a közmunkások érdeme. További parkrendezést, fásítást terveznek. Hamarosan itt is munkába fog állni egy kertész, mivel a munkálatok irányításához szükség van szakemberre. Elmondja, hogy a most összeállt közhasznú csoport becsületesen ledolgozza a napi 6 órát és nemcsak a településközpontban. Többek között rendbetették az árkot a kertvárosi iskolában. 

Dr Szóró Magdolna: Kéri, hogy a fogorvosi rendelő elé a korlátot készítsék el a műszaki dolgozók.

Bálint Ferenc: Tájékoztatja a képviselő-testületet, hogy most már biztos, hogy a piacpályázaton nem nyert az önkormányzat. Van azonban egy kész tervdokumentáció. A vállalkozók egyesülete ülésén szóba került több fejlesztési javaslat, többek között az, hogy önkormányzati pénz nélkül, 100 %-os vállalkozói tőkéből fel lehetne építeni a piaccsarnokot. A jogi formáját át kell gondolni. Tartós bérleménybe, tartós üzemeltetésre át lehetne adni. Ha temető kapcsán vagy utak kapcsán közérdekű kötelezettségvállalásról lesz szó, akkor ebben minél előbb döntést kellene hozni és lépni az ügyben, hogy a gyűjtés elkezdődhessen. Lakossági igény, hogy a nehézgépjárműveket rendszabályozással ki kellene tiltani a belterületi utakról. Nem kamionforgalomra méretezettek az utak. A belvizes időszakban felvizesedett házak is kárát látják az előttük elhaladó kamionoknak. Meg kellene jelölni egy helyet, ahol parkolhatnak a kamionok. 

Molnár Péter polgármester: Mivel több bejelentés és napirendi pont nincs, így megköszöni a megjelenést és az ülést bezárja.

Kmf.

	/: Molnár Péter :/	/: Mátrahegyi Tamásné :/
	polgármester	jegyző